Diari Oficial de la Generalitat Valenciana


Sumari del DOGV 7429, del 23-12-2014 (2014/11865)

RESOLUCIÓ de 22 de desembre de 2014, de la Direcció General de Recursos Humans, per la qual s'aprova el Pla Anual d'Avaluació per a l'ascens en el sistema de carrera professional horitzontal l'any 2015.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7429

Data del DOGV
:   23-12-2014

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2014/11903


Data del document
:   22-12-2014

Organisme emissor
:   Conselleria d'Hisenda i Administració Pública

Tipus de document
:   Resolució

Anàlisi jurídica

 Descriptors 

:   * Conselleria d'Hisenda i Administració Pública
    * funcionari
    * concurs administratiu
    * carrera professional
    * prima salarial
    * funció pública
    * legislació

RESOLUCIÓ de 22 de desembre de 2014, de la Direcció General de Recursos Humans, per la qual s'aprova el Pla Anual d'Avaluació per a l'ascens en el sistema de carrera professional horitzontal l'any 2015. [2014/11740]  
I. El Decret 186/2014, del Consell, aprova el sistema de carrera professional horitzontal i l'avaluació de l'exercici del personal funcionari de carrera de l'Administració de la Generalitat (d'ara en avant Decret 186/2014).  
II. La Comissió d'Interpretació, Vigilància i Estudi del II Conveni Col·lectiu (CIVE), mitjançant un acord de data 12 de novembre de 2014, s'adherix al que establix el Decret 186/2014, i també a les normes corresponents que el despleguen, de manera que inclou així el personal laboral fix de l'Administració de la Generalitat en l'àmbit d'aplicació del sistema de carrera professional horitzontal d'esta.  
III. Com a conseqüència del que preveu la disposició transitòria tercera del Decret 186/2014, esta Direcció General va dictar la Resolució de data 14 de novembre de 2014, per la qual s'inicia el procediment de sol·licitud d'incorporació al sistema de carrera professional horitzontal (DOCV 7404, de 17 de novembre), i en la qual s'establix el termini d'un mes, comptat a partir de l'endemà del dia que es publique, per a sol·licitar l'enquadrament inicial, termini que ja ha finalitzat.  
IV. Tal com preveu el preàmbul del Decret 186/2014, l'avaluació de l'exercici passa a convertir-se en una eina essencial dins del model sense la presència de la qual és impossible reconéixer-lo i posar-lo en funcionament. La formació i actualització dels coneixements, la implicació amb els objectius i fins de l'Administració pública són una exigència per a les empleades i els empleats públics i són objecte d'avaluació, anàlisi i valoració.  
Les àrees de valoració esmentades estan previstes en els articles 12 i 13 del Decret 186/2014 i, durant el període d'implantació transitòria del sistema, cada una d'estes àrees es van incorporar progressivament fins a aconseguir-ne la plenitud.  
V. Per eixe motiu, la disposició transitòria quinta del Decret 186/2014, preveu que el desplegament i implantació de les àrees de valoració previstes en els articles 12 i 13 del Decret 186/2014 es realitze de forma gradual fins a la implantació completa del sistema i també que, anualment, s'aprove el pla d'avaluació per a l'any següent, en el qual es determinaran les àrees que es valoraran per a poder accedir, si pertoca, al grau de desenrotllament professional (GDP) superior en el sistema de carrera professional horitzontal.  
Com a conseqüència de tot el que s'ha dit abans, en l'exercici de les competències atribuïdes pel Decret 186/2014, i atés que ha sigut objecte de negociació amb les organitzacions sindicals representades en la Mesa Sectorial de Funció Pública i CIVE en les reunions del dia 22 de desembre de 2014, resolc:  
  
I. Aprovar el Pla Anual d'Avaluació per a la progressió en el sistema de carrera professional horitzontal l'any 2015.  
  
II. Les àrees que seran objecte de valoració l'any 2015 seran les següents:  
a) Per als subgrups A1 i A2 i el grup B, les àrees D (Desenrotllament de coneixements) i E (Transferència de coneixements), previstes en els apartats 4 i 5 de l'article 12 del Decret 186/2014.  
b) Per als subgrups C1 i C2 i agrupacions professionals funcionarials, l'àrea D (Desenrotllament i transferència de coneixements), prevista en l'apartat 4 de l'article 13 del Decret 186/2014.  
  
III. Puntuació exigida per a la progressió en el sistema.  
1. L'orde de la Conselleria d'Hisenda i Administració Pública, establida en la disposició final primera del Decret 186/2014, establirà l'equivalència en nombre d'hores, de la puntuació assignada a cada una de les àrees susceptibles de valoració previstes en l'apartat anterior.  
  
2. La puntuació exigible en les àrees esmentades, per a accedir al GDP següent, serà de 22 punts per als subgrups A1 i A2 i el grup B, i de 18 punts per als subgrups C1 i C2 i agrupacions professionals funcionarials.  
3. Del temps de permanència necessari per a l'ascens de GDP es descomptarà el romanent reconegut a cada persona en la resolució de la Direcció General de Recursos Humans d'enquadrament inicial en el sistema. Després d'haver-se determinat el temps que falta per a poder ascendir de GDP, la puntuació concreta exigible, de conformitat amb l'apartat anterior, s'haurà d'ajustar de manera proporcional al període esmentat.  
Les hores de formació rebudes o impartides durant este temps de romanent es podran aplicar per a obtindre la puntuació necessària en cada cas, sempre que no hagen servit per a fer efectiu l'accés inicial al sistema.  
  
València, 22 de desembre de 2014.- La directora general de Recursos Humans: Ana Brugger Navarro.